Tárgyalja: Humánpolitikai Bizottság

Pénzügyi Bizottság

Nyilvános ülés anyaga

**Berettyóújfalu Város Önkormányzata Polgármesterétől**

**Igazgatási Iroda**

**ELŐTERJESZTÉS**

a pénzbeli és természetbeni szociális és gyermekjóléti ellátásokról szóló 1/2018. (I. 26.)

önkormányzati rendelet módosításáról

Tisztelt Képviselő-testület!

Képviselői indítvány alapján kerül szabályozásra és bevezetésre a „Magánszemélyek ingatlana előtti zöldterület gondozás”, mint kérelemre nyújtott természetbeni szociális támogatási forma.

A jogosultak köre megegyezik a hulladékszállítási díjkedvezményre jogosult, kertes házban élőkkel. A jogosultak köre az alábbi:

-az a 70. életévét betöltött személy, aki egyszemélyes háztartásban él, továbbá azok a 70. életévet betöltött személyek, akik egy háztartásban élnek és egy főre jutó jövedelmük az öregségi nyugdíj mindenkori legkisebb összegének 350 %-át nem haladja meg,

-életkorra tekintet nélkül, az egyszemélyes háztartásban élő, időskorúak járadékában részesülő személy,

-jövedelmére tekintet nélkül az a 75. életévét betöltött személy, aki az adott címen egyedül él, vagy 70. életévét betöltött személlyel él egy háztartásban és az adott címen más személy sem bejelentett lakó-, sem tartózkodási hellyel nem rendelkezik.

A magánszemély ingatlana előtti zöldterület gondozás az ingatlan határvonalától az útszegélyig terjedő zöldterületet érintő fűnyírást és kaszálást foglalja magában.

Ez a tevékenységi kör megfelel a helyi környezet védelméről szóló 13/2009. (V. 04.) önkormányzati rendeletben meghatározott, az ingatlantulajdonost terhelő, ingatlan előtti közterületet érintő fűnyírási, kaszálási kötelezettségnek. A jogosultak tehát mentesülnek ez alól a kötelezettség alól, mivel helyettük térítésmentesen a Herpály-Team Kft. látja el ezt a munkát az Önkormányzattal kötött közfeladat ellátási szerződés alapján.

Az Önkormányzat 2019. évi költségvetése 3 millió forintos előirányzatot tartalmaz erre a feladatra.

A rendelet tervezet 1. §-a az „igénybejelentés magánszemélyek ingatlana előtti zöldterület gondozásra” tárgyú nyomtatvány bevezetéséről, valamint a magánszemélyek ingatlana előtti zöldterület gondozásra irányuló igénylés elutasítására és az igénybejelentés jóváhagyását követően történő jogosultság megszűnés megállapítására vonatkozó döntések jogának polgármesterre történő átruházásáról tartalmaz módosító rendelkezéseket.

A tervezet 2. §-a a rendelet korábbi módosításához kapcsolódóan felhatalmazza a polgármestert a Berettyó Kártyára utalt támogatásokat, meghatározott mennyiségű tűzifa biztosításáról szóló határozatokat beváltó kereskedőkkel, gyógyszertárakkal való szerződések megkötésére.

A 3. § arra utal, hogy tűzifa nem csak a Berettyó Kártyára feltöltött elektronikus utalvánnyal váltható ki, hanem a korábbi gyakorlatnak megfelelően a határozatban meghatározott mennyiségű tűzifa a határozat bemutatásával is igényelhető a fűtőanyag kereskedőtől.

A 4. § vezeti be a magánszemélyek ingatlana előtti zöldterület gondozást a fentiek szerinti szabályokkal, a tervezet melléklete pedig az ehhez a támogatáshoz tartozó igénybejelentő lap.

Kérem a Tisztelt Képviselő-testületet, hogy az előterjesztést szíveskedjen megvitatni és a rendelet-tervezetet minősített többséggel elfogadni.

Melléklet: rendelet-tervezet

Berettyóújfalu, 2019. március 21.

Muraközi István

polgármester

**Előzetes hatásvizsgálat**

**Berettyóújfalu Város Önkormányzata Képviselő-testületének**

**a pénzbeli és természetbeni szociális és gyermekjóléti ellátásokról szóló rendelete módosításához**

A jogalkotásról szóló 2010. évi CXXX. törvény 17. §-a értelmében a jogszabályok előkészítőjének előzetes hatásvizsgálat elvégzésével kell felmérnie a szabályozás várható következményeit. Önkormányzati rendelet esetében az előzetes hatásvizsgálat eredményéről az önkormányzat képviselő-testületét kell tájékoztatni a rendelet elfogadását megelőzően.

**Társadalmi, gazdasági, költségvetési hatása:**

A rendeletalkotás a város időskorú lakosainak szociális biztonságát, megélhetési feltételeik javítását szolgálja.

**Környezeti, egészségi hatása:**

A pénzbeli és természetbeni szociális és gyermekjóléti ellátásokról szóló önkormányzati rendelet a város polgáraira, vállalkozásaira, szervezeti egységeire, intézményeire környezeti és egészségi hatásokat nem gyakorol.

**Adminisztratív terheket befolyásoló hatása:**

A rendelet előkészítése a munkálatokban résztvevőknek különösebb adminisztratív terhet nem jelent.

**A rendelet megalkotásának szükségessége, a jogalkotás elmaradásának várható következményei:**

A rendeletben szabályozott új támogatási forma, a „Magánszemélyek ingatlana előtti zöldterület gondozás” bevezetése indokolja a rendelet módosítását.

**A rendelet alkalmazásához szükséges** **személyi, szervezeti, tárgyi, és pénzügyi feltételek:**

A rendelet alkalmazásához a pénzügyi feltételeket az önkormányzat 2019. évre vonatkozó költségvetési rendelete tartalmazza, a személyi, szervezeti, tárgyi feltételek biztosítottak.

Berettyóújfalu, 2019. március 21.

Dr. Körtvélyesi Viktor

jegyző

Berettyóújfalu Város Önkormányzata Képviselő-testületének

**../2019. (….) önkormányzati rendelete**

a pénzbeli és természetbeni szociális és gyermekjóléti ellátásokról szóló 1/2018. (I. 26.)

önkormányzati rendelet módosítására

(tervezet)

Berettyóújfalu Város Önkormányzata Képviselő-testülete az Alaptörvény 32. cikk (1) bekezdés a) pontjában, a szociális igazgatásról és a szociális ellátásokról szóló 1993. évi III. törvényben és a gyermekek védelméről és a gyámügyi igazgatásról szóló 1997. évi XXXI. törvényben kapott felhatalmazás alapján, Berettyóújfalu Város Önkormányzata Képviselő-testületének a Szervezeti és Működési Szabályzatról szóló 4/2015. (II. 27.) önkormányzati rendelete 2. sz. mellékletében biztosított véleményezési jogkörében eljáró Berettyóújfalu Város Önkormányzata Humánpolitikai Bizottsága és Pénzügyi Bizottsága véleményének kikérésével a pénzbeli és természetbeni szociális és gyermekjóléti ellátásokról szóló 1/2018. (I. 26.) önkormányzati rendeletet (a továbbiakban: Rendelet) az alábbiak szerint módosítja.

**1. §**

A Rendelet 4. § (1) és (3) bekezdése helyébe a következő rendelkezés lép:

„(1) Az ellátások iránti kérelmet a Berettyóújfalui Polgármesteri Hivatal Igazgatási Irodáján (a továbbiakban: Hivatal) kell benyújtani.

Az egyes ellátások, támogatások igénylése során az alábbi nyomtatványokat kell használni:

a) rendkívüli települési támogatás, rendkívüli gyermekvédelmi támogatás, temetési támogatás iránti kérelem (a Rendelet 1. sz. melléklete),

b) lakhatási támogatás (a Rendelet 2. sz. melléklete),

c) hulladékszállítási díjkedvezmény iránti kérelem (a Rendelet 3. sz. melléklete),

d) nyilatkozat szünidei gyermekétkeztetés igénybevételéhez (a Rendelet 5. sz.

melléklete),

e) babaköszöntő csomag („Bejelentő lap” a Rendelet 6. sz. melléklete),

f) óvodakezdési támogatás (a Rendelet 7. sz. és 8. sz. melléklete),

g) igénybejelentés magánszemélyek ingatlana előtti zöldterület gondozásra (a

Rendelet 9. sz. melléklete).

(3) A köztemetés elrendeléséről, a települési támogatások - a havi rendszerességgel nyújtott települési támogatás kivételével –, a hulladékszállítási díjkedvezmény, tűzifa támogatás megállapításáról, felülvizsgálatáról, megszüntetéséről; a babaköszöntő csomag, a város babája cím, az óvodakezdési támogatás odaítéléséről; magánszemélyek ingatlana előtti zöldterület gondozásra irányuló igénylés elutasításáról, az igénybejelentés jóváhagyását követően történő jogosultság megszűnés megállapításáról, továbbá a jogosulatlanul és rosszhiszeműen igénybe vett ellátás visszafizetésének elrendeléséről a képviselő-testület által átruházott hatáskörben első fokon a polgármester dönt.”

**2. §**

A Rendelet 4. §-a a következő (8) bekezdéssel egészül ki:

„(8) A Képviselő-testület felhatalmazza a polgármestert a Berettyó Kártyára utalt támogatásokat, meghatározott mennyiségű tűzifa biztosításáról szóló határozatokat beváltó kereskedőkkel, gyógyszertárakkal való szerződések megkötésére.“

**3. §**

A Rendelet 6. §-a a következő (7) bekezdéssel egészül ki:

„(7) A rendkívüli települési támogatás természetbeni szociális ellátásként meghatározott mennyiségű tűzifa formájában is nyújtható.

Ha a rendkívüli települési támogatás meghatározott mennyiségű tűzifában kerül megállapításra, a jogosult a tűzifát a határozat bemutatásával igényelheti, az abban megjelölt fűtőanyag kereskedőtől.“

**4. §**

A Rendelet a 18. §-t követően a következő alcímmel egészül ki:

„19. §

Magánszemélyek ingatlana előtti zöldterület gondozás

(1) Az a magánszemély, aki kertes lakóingatlan tulajdonosa, kezelője, használója (a továbbiakban: ingatlantulajdonos), amennyiben az ingatlanban életvitelszerűen lakik és a Rendelet 16. §-a szerinti hulladékszállítási díjkedvezményre jogosult, az ingatlan előtti zöldterület térítésmentes gondozására irányuló igényt jelenthet be a Hivatalnál.

(2) Az ingatlan előtti zöldterület gondozás az alábbi tevékenységi kört foglalja magában: az ingatlan határvonalától az útszegélyig terjedő zöldterületet érintő fűnyírás, kaszálás.

(3) Az igénybejelentés alapján megállapított támogatásra való jogosultság egy fűnyírási szezonra érvényes. Jelen rendelet értelmében a fűnyírási szezon április 1-től október 31-ig tart.

(4) Határozattal kell dönteni abban az esetben, ha az igényt arra jogosulatlan személy jelenti be, vagy ha az igénybejelentés jóváhagyását követően a támogatásra való jogosultság év közben megszűnik.

(5) A Hivatal a jogosultság ellenőrzését követően az igényeket továbbítja a támogatás szerinti tevékenységet elvégző Herpály-Team Kft. részére.

(6) A Herpály-Team Kft. a zöldterület gondozást az általa meghatározott ütemezésben, időpontokban és alkalommal végzi el. A támogatásra irányuló igény elfogadása esetén az ingatlantulajdonos az adott évre mentesül a helyi környezet védelméről szóló 13/2009. (V. 04.) önkormányzati rendeletben meghatározott, ingatlana előtti közterületet érintő fűnyírási, kaszálási kötelezettsége alól.”

**5. §**

A Rendelet jelen rendelet 1. sz. mellékletével egészül ki.

**6. §**

Ez a rendelet 2019. április 1-jén lép hatályba.

**polgármester jegyző**

**1. számú melléklet**

**„9. számú melléklet**

**Igénybejelentés**

**magánszemélyek ingatlana előtti zöldterület gondozásra**

|  |
| --- |
| Az igénylő neve: |
| Születési neve: |
| Anyja neve: |
| Születési helye, időpontja: |
| Telefonszáma: (megadása önkéntes) |
| Bejelentett lakóhelye: |
| Tartózkodási helye: |

**Igénylővel közös háztartásban élő személy adatai:**

|  |
| --- |
| Neve: |
| Születési neve: |
| Anyja neve: |
| Születési helye, időpontja: |
| Bejelentett lakóhelye: |
| Tartózkodási helye: |

Nyilatkozom, hogy részemre vagy velem közös háztartásban élő nagykorú személy részére hulladékszállítási díjkedvezmény került megállapításra. Határozatszám:……………….

Tudomásul veszem, hogy igénybejelentésem elfogadása esetén

* a Herpály Team Kft. a zöldterület gondozást az általa meghatározott ütemezésben, időpontokban és alkalommal végzi el
* az adott évre a helyi környezet védelméről szóló 13/2009. (V. 04.) önkormányzati rendeletben meghatározott, ingatlanom előtti közterületet érintő fűnyírási, kaszálási kötelezettségem alól.mentesülök.

Anyagi és büntetőjogi felelősségem tudatában nyilatkozom, hogy az általam közölt adatok a valóságnak megfelelnek.

Berettyóújfalu,…………………………...………

……………………………………….

kérelmező aláírása”